**Ασκήσεις στους τρόπους ανάπτυξης παραγράφων**

**Αφού βρείτε τη θεματική περίοδο, τα σχόλια – λεπτομέρειες και την κατακλείδα (όπου υπάρχει), να βρείτε και με ποιους τρόπους αναπτύσσονται οι παράγραφοι που ακολουθούν:**

* Οι παραλογές είναι δημοτικά τραγούδια πολύστιχα και αφηγηματικά. Μοιάζουν δηλαδή με μικρά έπη, όπως και τα ακριτικά, με τη διαφορά όμως ότι δεν εξυμνούν ηρωικά κατορθώματα, αλλά αφηγούνται τις δραματικές κυρίως περιπέτειες της ανθρώπινης ζωής με τον τρόπο των παραμυθιών.
* Τα τελευταία 20 χρόνια η αυτοματοποίηση έδειξε πως είναι ικανή να επιτελέσει κάθε παραγωγικό έργο. Όχι μόνο κάνει σχετικά απλές δουλειές, όπως η κατασκευή τμημάτων αυτοκινήτων ή ψυγείων, αλλά στοιχειοθετεί εφημερίδες, οδηγεί αυτόματα τα τρένα σύμφωνα με προκαθορισμένο πρόγραμμα και εξορύσσει το κάρβουνο που μας χρειάζεται. Άρχισε μάλιστα τελευταία να μας οργώνει τα χωράφια και να θερίζει τις σοδειές.
* Τους αοιδούς τους διαδέχτηκαν οι ραψωδοί, οι οποίοι όμως είχαν αρκετές διαφορές από τους πρώτους. Οι ραψωδοί σε αντίθεση με τους αοιδούς δε δημιουργούσαν δικά τους έργα, αλλά απομνημόνευαν και απάγγελναν τα παλιότερα έπη και κυρίως τα ομηρικά. Ακόμη δεν τραγουδούσαν τα έπη συνοδεύοντας το τραγούδι τους με τη μουσική υπόκρουση της φόρμιγγας όπως παλιότερα οι αοιδοί, αλλά τα απάγγελναν με ρυθμό.
* Παρότι τα δημοτικά τραγούδια παρουσιάζουν μεγάλο θεματικό πλούτο, μπορούμε ωστόσο να τα χωρίσουμε σε τρεις μεγάλες κατηγορίες. Στην πρώτη κατηγορία κατατάσσουμε τα τραγούδια που αναφέρονται στις διάφορες εκδηλώσεις της ζωής (της αγάπης, νυφιάτικα, νανουρίσματα, παιδικά, κάλαντα, αποκριάτικα και άλλα εορταστικά, τραγούδια της ξενιτιάς, μοιρολόγια, γνωμικά, τραγούδια της δουλειάς). Στη δεύτερη κατηγορία ανήκουν τα ιστορικά τραγούδια, δηλαδή αυτά που δημιουργήθηκαν εξαιτίας ενός ιστορικού γεγονότος, όπως είναι τα ακριτικά ή τα κλέφτικα. Στην τρίτη κατηγορία τοποθετούμε τις παραλογές.
* Οι παρέες συνομηλίκων αποτελούν εξαιρετικά σημαντικούς φορείς κοινωνικοποίησης των νέων. Μέσα από τις παρέες το παιδί κάνει τις πρώτες του προσπάθειες να δημιουργήσει έναν κόσμο όπου δεν θα υπάρχει ο αυστηρός έλεγχος των «μεγάλων», η συμπεριφορά του οργανώνεται και αποκτά κοινωνικό χαρακτήρα, δοκιμάζει νέες εμπειρίες κοινές με τους φίλους του και πιθανόν διαφορετικές από τα πρότυπα της οικογένειας και του σχολείου. Τα παιδιά διαμορφώνουν μια νέα αντίληψη του «εμείς», μέσα από το παιχνίδι και τη συναναστροφή, μαθαίνουν να ανταγωνίζονται και να συμβιβάζονται, να υπολογίζουν τους άλλους, να παίζουν σύμφωνα με τους κανόνες του παιχνιδιού.

**ΕΡΓΑΣΙΑ:**Να αναπτυχθεί σε παράγραφο από τις παρακάτω θεματικές περιόδους με τη μέθοδο της σύγκρισης – αντίθεσης

**α)**  Η ζωή στην πόλη και η ζωή στο χωριό για έναν έφηβο έχει ουσιαστικές διαφορές.

**β)** Ανάμεσα στο Δημοτικό και το Γυμνάσιο υπάρχουν ουσιαστικές διαφορές.

**γ)** Ο Οβελίξ και ο Αστερίξ, αν και καρδιακοί φίλοι, έχουν μεταξύ τους ολοφάνερες διαφορές.

**δ)** Μεταξύ της Αθηνάς Χροναίου και της αδερφής της Έλλης υπάρχουν κάποιες διαφορές.

**ΕΡΓΑΣΙΑ:**Να αναπτυχθεί σε παράγραφο **μία** από τις παρακάτω θεματικές περιόδους με τη μέθοδο των παραδειγμάτων.

**α)** Πολλά ήταν τα ευχάριστα γεγονότα που συνέβησαν σε αυτό το σχολείο την περυσινή χρονιά.

**β)** Πολλά ήταν τα δυσάρεστα γεγονότα που συνέβησαν σε αυτό το σχολείο την περυσινή χρονιά.

**γ)** Πολλά ήταν τα ευχάριστα γεγονότα που συνέβησαν σε αυτή την εκδρομή.

**δ)** Πολλά ήταν τα δυσάρεστα γεγονότα που συνέβησαν σε αυτό το πάρτι.